Neuvoston päätöslauselma, annettu 14 päivänä lokakuuta 1996, jolla vahvistetaan oikeus- ja sisäasioiden yhteistyön ensisijaiset alat 1. heinäkuuta 1996 ja 30. kesäkuuta 1998 väliselle kaudelle



Virallinen lehti nro C 319 , 26/10/1996 s. 0001 - 0006



NEUVOSTON PÄÄTÖSLAUSELMA, annettu 14 päivänä lokakuuta 1996, jolla vahvistetaan oikeus- ja sisäasioiden yhteistyön ensisijaiset alat 1. heinäkuuta 1996 ja 30. kesäkuuta 1998 väliselle kaudelle (96/C 319/01) EUROOPAN UNIONIN NEUVOSTO, joka noudattaa Eurooppa-neuvoston kehotusta järjestää Euroopan unionista tehdyn sopimuksen VI osastossa määrätyn yhteistyönsä oikeus- ja sisäasioissa ja määritellä ne toimet, jotka on ensisijaisesti toteutettava Madridissa 15. ja 16. joulukuuta 1995 pidetyssä huippukokouksessa vahvistettujen tavoitteiden saavuttamiseksi, toistaa pyrkimyksensä edistää vapautta, turvallisuutta ja oikeudenmukaisuutta Euroopan unionin sisällä oikeusvaltion periaatteiden mukaisesti kehittämällä läheistä yhteistyötä jäsenvaltioiden välillä oikeus- ja sisäasioissa, ON ANTANUT TÄMÄN PÄÄTÖSLAUSELMAN: I. Neuvoston tarkoituksena on pyrkiä Eurooppa-neuvoston määrittelemiin tavoitteisiin keskittymällä 1. heinäkuuta 1996 ja 30. kesäkuuta 1998 välisenä kautena seuraaviin painopistealoihin: 1. Terrorismin torjunta: a) jäsenvaltioiden välisen yhteistyön tehostaminen, b) terrorismin uhkaa koskevan asiakirjan ajan tasalle saattaminen, c) terrorismin torjunnan erityisvalmiuskeskusten hakemiston luominen; 2. Järjestäytyneen rikollisuuden ja huumausaineiden torjunta: 2.1. Yhteistyö poliisi- ja tulliasioissa: a) Europol-yleissopimuksen täytäntöönpano (soveltamissäädökset, tietojärjestelmä) ja Europolin huumausaineyksikön harjoittama (EDU) valvonta, b) poliisikoulutus, erityisesti poliisikoulujen välisenä yhteistyönä, c) tehostettu tekninen yhteistyö, erityisesti telekuuntelun, tieteellisten poliisilaboratorioiden välisen yhteistyön ja kansallisten rikollisuudesta tiedottavien yksiköiden välisen yhteistyön alalla, d) järjestäytynyttä rikollisuutta koskevan raportin ajan tasalle saattaminen ja sen sisältämien suositusten täytäntöönpano, e) ehdotus Napoli II -yleissopimukseksi, f) ulkorajojen valvontastrategiat, g) taide-esineiden väärentämisen ja luvattoman kaupan torjunta; 2.2 Huumausaineiden torjunta: a) Madridissa 15. ja 16. joulukuuta 1995 kokoontuneen Eurooppa-neuvoston hyväksymän huumausainealan asiantuntijoiden raportin täytäntöönpano sekä oikeusviranomaisten, poliisin että tullin tasolla, erityisesti tarjonnan supistamisen ja kansainvälisen yhteistyön alalla, b) huumausaineiden torjuntajärjestelmät Latinalaisessa Amerikassa mukaan lukien Karibian alue, c) sen tutkiminen, missä määrin jäsenvaltioiden lainsäädännön mahdollisella yhdenmukaistamisella voitaisiin osaltaan myötävaikuttaa huumeiden käytön ja niillä käytävän luvattoman kaupan vähentämiseen Euroopan unionin alueella; 3. Oikeudellisen yhteistyön parantaminen: 3.1. siviilioikeuden alalla: a) ehdotus yleissopimukseksi oikeudenkäynti- ja muiden asiakirjojen välittämisestä siviili- ja kauppaoikeudellisissa asioissa, b) ehdotus Bryssel II -yleissopimukseksi (avioliittoa ja lasten huoltoa koskevat asiat), c) selvitystyön aloittaminen siitä, onko tarpeen ja mahdollista saada voimaan täytäntöönpanon perusteeksi kelpaava eurooppalainen asiakirja ja yleissopimus muihin kuin sopimusvelvoitteisiin sovellettavasta laista; 3.2. rikosoikeuden alalla: a) ehdotus rikoksen johdosta tapahtuvaa luovuttamista koskevaksi yleissopimukseksi, b) ehdotus yleissopimukseksi keskinäisestä oikeusavusta rikosoikeuden alalla, c) muihin oikeudellisen yhteistyön muotoihin liittyvien, olemassa olevien välineiden tutkiminen ja mukauttaminen, d) ehdotus yleissopimukseksi ajokieltojen täytäntöönpanosta, e) tekijänoikeusrikosten torjunta; 3.3. siviili- ja rikosoikeuden alalla: yhteystuomareiden vaihtojärjestelmää koskevan yhteisen toiminnan täytäntöönpano ja sen selvittäminen, onko tarkoituksenmukaista perustaa yhteystuomareiden verkko; 4. Maahanmuutto- ja turvapaikka-asioiden yhteistyön parantaminen: a) Dublinin yleissopimuksen täytäntöönpano, b) turvapaikan myöntämistä koskevien kansallisten menettelytapojen lähentäminen, c) turvapaikanhakijoiden vastaanottamisen ehtojen lähentäminen, d) Eurodac-järjestelmän laatiminen (yleissopimus ja tarkemmat tekniset määräykset), e) jäsenvaltioiden alueella laillisesti asuvien kolmansien maiden kansalaisten oikeudellisen aseman tutkiminen, f) väliaikaisesti annettavaan suojaan ja kustannusten jakoon liittyvien kysymysten tutkiminen, g) muiden suojamuotojen tutkiminen (tosiasiallinen suoja ja humanitaarisin perustein myönnetty oleskelulupa), h) laittoman maahanmuuton, erityisesti salaa tapahtuvaa maahanmuuttoa harjoittavien järjestäytyneiden ryhmien ja laittoman työnteon torjumiskeinojen tehostaminen, i) alkuperämaiden kanssa suoritettavan yhteistyön parantaminen, j) laittomien maahanmuuttajien karkottamista koskevan yhteistyön parantaminen, takaisinottoon liittyvät ongelmat, k) väärennetyt asiakirjat: yhdenmukaistetun arkistointi- ja kuviensiirtojärjestelmän kehittäminen, käytännön yhteistyö, l) perheiden yhdistämiseen liittyvien kysymysten tutkiminen; 5. Henkilöihin kohdistuvan valvonnan tehostaminen ulkorajoilla: a) ehdotus ulkorajojen ylittämistä koskevaksi yleissopimukseksi ja sen soveltamiskeinot, b) ehdotus yleissopimukseksi eurooppalaisesta tietojärjestelmästä (EIS), c) ulkorajojen valvontaa suorittavien viranomaisten tehostettu toiminnallinen yhteistyö, d) viisumit: viisumien vastavuoroinen tunnustaminen; käsikirja ja muut soveltamiskeinot; asiaa koskevien asetusten ajan tasalle saattaminen; 6. Rasismin ja muukalaisvihan torjunta: a) rasismia ja muukalaisvihaa käsittelevän neuvoa-antavan komitean suositusten arviointi, b) toiminnan jatkaminen sekä oikeudellisella (rasismin ja muukalaisvihan vastaisen yhteisen toiminnan seuranta) että poliisitoimen tasolla; 7. Lahjonnan ja yhteisön taloudellisiin etuihin kohdistuvien petosten torjunta: a) ehdotus yhteisön taloudellisten etujen suojaamista koskevaan yleissopimukseen liittyväksi toiseksi pöytäkirjaksi, b) ehdotus lahjontaa koskevaksi yleissopimukseksi; 8. Luonteeltaan laaja-alaiset toimet: a) rikollisuuden ehkäisy, b) ihmisillä käytävän kaupan torjunta. II. Edellä I kohdassa esitettyjen ensisijaisten toimien tukemiseksi neuvosto edistää jäsenvaltioiden välistä virkamiesten ja tuomareiden ja virallisten syyttäjien vaihtoa ja - tarvittaessa yhteisön rahoituksen turvin - seminaarien ja luentojen järjestämistä sekä koulutusohjelmien laatimista. Neuvosto pyrkii yhdensuuntaistamaan jäsenvaltioiden näkökantoja kansainvälisissä järjestöissä aina kun se on mahdollista ja kansainvälisissä kokouksissa silloin, kun näissä käsitellään I kohdassa määriteltyihin painopistealoihin liittyviä asioita. Nuevosto tarkastaa lisäksi säännöllisin väliajoin, miten jäsenvaltiot panevat täytäntöön Euroopan unionista tehdyn sopimuksen VI osaston nojalla hyväksyttyjä oikeudellisesti sitovia asiakirjoja. III. Kolmansien maiden kanssa oikeus- ja sisäasioissa tehtävää yhteistyötä koskeviin neuvoston toimiin liittyy kuhunkin yksi tai useita erillisiä työohjelmia. Euroopan unionin kanssa järjestäytynyttä vuoropuhelua käyvien maiden osalta yhteistyö koskee erityisesti järjestäytyneen rikollisuuden ja laittoman huumausainekaupan torjuntaa. IV. Neuvosto käsittelee periaatteessa kunkin puheenjohtajakauden alussa ja joka tapauksessa kerran vuodessa jäljempänä mainitun sopimuksen K.4 artiklalla perustetun komitean ehdotuksen pohjalta neuvotteluja ohjelmasta, jolla määrätään kahden seuraavan vuoden painopistealat, tämän kuitenkaan rajoittamatta jäsenvaltioiden ja komission aloiteoikeutta, josta on määrätty Euroopan unionista tehdyn sopimuksen K.3 artiklan 2 kohdassa. Tällöin neuvosto määrittelee ne toimet, jotka on poistettava painopistealojen luettelosta joko siksi, että ne on jo saatettu päätökseen tai siksi, että niiden toteuttaminen ei lyhyellä aikavälillä ole mahdollista tai ei enää ole ensisijaista, sekä ne muut toimet, joita on pidettävä ensisijaisina ja jotka on otettava ohjelmaan. V. Tämä päätöslauselma ja sen liite toimitetaan Euroopan parlamentille ja ne julkaistaan Euroopan yhteisöjen virallisessa lehdessä. LIITE >TAULUKON PAIKKA>